Konkursas

**Stiprybės semiuosi iš Lietuvos**

**Autoriaus vardas ir pavardė**: Greta Baliutavičiūtė, IV B

**Mokykla ir klasė:** VDU „Rasos“ gimnazija, IVb klasė.

Kaunas, 2021

Tiek vertas gyvenimas, kiek mokame pasiimti iš jo grožio

ir šviesos, kiek einame per jį su tikėjimu ir meile.

* Marija Gimbutienė

Šalti ir niūrūs žiemos vakarai pandemijos akivaizdoje kviečia įsisupti į šiltą antklodę, gurkšnoti garuojančią arbatą ir nugrimzti į jaunas dienas, šiltus vaikystės prisiminimus. Akimirkas, kuomet įnirtingai bandžiau suprasti, klausiau savęs, ką reiškia būti lietuve... Ar tai tik dokumentuose, o gal, ir širdyje amžiams išraižyti žodžiai?

Prisimenu kaimą, mylimą močiutę mezgančią kojines ir niūniuojančią lietuvių liaudies dainas. Aš vis stebėdavausi, kiek daug dainų ji moka apie įvairiausias darželyje augančias gėles, giedančius paukštužius, apie gražiausias mūsų upes ir upelius, apie gūdžias girias, apie Lietuvos istoriją, praeity išgyventus įvykius. Kiekviena daina močiutei turi savą prasmę, savą istoriją. O man tik klausyt ir girdėt. Tiesa, senelė ne tik graudindavo mus savo dainomis, bet ir organizuodavo liaudies dainų vakarones. Jaunimui tokie renginiai – tai lyg galimybė nors trumpam prisiliesti prie Lietuvos praeities. Nors trumpam pabėgti nuo išmaniųjų technologijų, beprotiško lėkimo, o svarbiausia – pabūti su savo mintimis. Žinoma, ir aš būdama tikra „miesčionka“ visada verždavausi pas močiutę į kaimą pasiklausyti širdį graudinančių dainų. Kaip gražiai skambėdavo įvairiausios tarmės: „Ak, kokia puiki dziena, rodos, – saulė ritasi žeme, kada dzūkai susiaina“, „Kukūj geguti viršūnelie, neši seselė pusrīteli “. Čia skambėdavo ausiai neįprasti kanklių garsai, aidėjo juokas, žaidžiant liaudies žaidimus. Nespėdavom pajusti, kaip danguje sužibdavo pirmosios žvaigždės, kurios priminė apie laiką grįžti į namus. Keliaudama namo močiutei pasakodavau kaip smagu, kad mes galim dainuoti čia, savam krašte, savoj Tėvynėj. Mano mintims, rodos, slapta pritardavo dainų aidesys, kuomet girdėdavom vakaronės dalyvius vienoj kaimo pusėj pradedančius dainą, o kitoj ją užbaigiančius. Jau vaikystėje supratau, kad tai nėra tik dainos... Tai – įkvėpimo šaltinis kurti, beatodairiškai mylėti savo Tėviškę, pažinti jos praeitį. Nuoširdžiai tikėjau, kad dainuojantis jaunimas, suprantantis lietuvių liaudies dainų prasmę, su pasididžiavimu dėvintis tautinius drabužius yra Lietuvos ateitis! Jaunimas, kuris girdi liaudies dainą...

Ir dabar, jau būdama subrendusi mergina, dalyvaudama dainų šventėse ir vilkėdama tautinį rūbą suprantu jo reikšmę ir svarbą mūsų istorijoje. Juo puošėsi prieš šimtmečius, minėdami svarbiausias šeimos, tautos šventes. Jis netgi keliavo į amžino įšalo žemę, kruopščiai paslėptas tremtinių ryšuliuose, saugomas nuo pasikartojančių kratų. Tautinė simbolika buvo prosenelių šviesa už tūkstančių kilometrų nuo Lietuvos, ji teikė stiprybės, skatino nepalūžti, puoselėti grįžimo į Tėvynę viltį. Juo puošiasi ir dabar. Vilkėdama šį drabužį grožiuosi plazdančiomis sijono klostėmis, mirguliuojančiais raštais, spalvų žaismu. Įsivaizduoju, jog kiekvienas atspalvis turi savą prasmę, lyg vaizduotų Lietuvos kraštovaizdį ar praeitį: sraunias upes, miškus, laukus, pralietą didvyrių kraują, krašto istoriją. Didžiuojuosi galimybe nevaržomai dėvėti širdžiai brangų drabužį. Didžiuojuosi, kad esu lietuvė, kad galime semtis stiprybės iš Tėvynės, jos kalbos, istorijos, dabarties ir viltingos ateities.

Įvairūs lietuviškumo išraiškos būdai per kūryba, meną, tautinius simbolius ir dabar vienija tautą, padeda puoselėti lietuviškumą, teikia stiprybės. Apsisprendimas būti ir išlikti lietuviais padeda neprapulti vis labiau įsivyraujančioje globalizacijoje, būti pastebėtiems tarp kitų tautų savo darbu, prasminga veikla ar dainomis, kuriose sudėta senolių išmintis, išgyventi jausmai, kuriuos jautė praėjusios kartos, jaus ir ateinančios.